[pic] | EURÓPAI BIZOTTSÁG |

Brüsszel, 2010.3.17.

COM(2010)89 végleges

2010/0053 (NLE)

Javaslat:

A TANÁCS HATÁROZATA

az Európai Uniónak az AKCS–EK Miniszterek Tanácsán belül a Dél-Afrikai Köztársaság AKCS–EK felülvizsgált partnerségi megállapodáshoz való csatlakozására vonatkozóan elfogadandó álláspontjáról

(a Bizottság előterjesztése)

INDOKOLÁS

Az Európai Unió és Dél-Afrika közötti kapcsolatok alapját az 1999. október 11-én Pretoriában aláírt és 2004. május 1-jén hatályba lépett, egyrészt az Európai Közösség és tagállamai, másrészt a Dél-afrikai Köztársaság közötti kereskedelemről, fejlesztésről és együttműködésről szóló megállapodás képezi.

Dél-Afrika a 2000. június 23-án Cotonouban (Benin) aláírt, az egyrészről az afrikai, karibi és csendes-óceáni államok csoportjának tagjai, másrészről az Európai Közösség és tagállamai között létrejött partnerségi megállapodásnak (a továbbiakban: az AKCS–EK megállapodás) is részes fele. Dél-Afrika megállapodásban való tagságára az e megállapodás 3. jegyzőkönyvében megállapított korlátozások irányadók.

A többi AKCS-országgal együtt 2005. június 25-én Luxembourgban Dél-Afrika is aláírta a partnerségi megállapodást módosító AKCS–EK megállapodást (a továbbiakban: a felülvizsgált AKCS–EK partnerségi megállapodás).

A 93. cikk (3) bekezdésének megfelelően a felülvizsgált AKCS–EK megállapodás – az EU és tagállamai, valamint az AKCS-országok kétharmada általi felülvizsgálat megerősítését követően – 2008. július 1-jén lépett hatályba. A megállapodás 93. cikkének (4) bekezdése előírja, hogy az az aláíró AKCS-állam, amely e megállapodás hatálybalépésének napjáig nem fejezte be a megerősítő eljárásokat, kizárólag az attól a naptól számított 12 hónapon belül teheti ezt meg. Ezt követően az ilyen aláíró államnak a 94. cikkben előírt csatlakozási folyamatot kell követnie.

Dél-Afrika – adminisztratív késedelmek, valamint a dél-afrikai parlament 2009. április 22-i országos választásokat követő megújulása miatt – elmulasztotta a megerősítés 2009. június 30-i határidejét.

Az új dél-afrikai külügyminiszter, Maite Nkoana-Mashabane asszony a svéd EU-elnökségnek címzett, 2009. július 29-én kelt levelében arról tájékoztatta az Uniót, hogy Dél-Afrika szándékában áll a felülvizsgált AKCS–EK partnerségi megállapodáshoz való csatlakozás a megállapodás 94. cikkének értelmében, valamint hogy megkezdték az ehhez szükséges, alkotmányban előírt eljárást.

Miután 2009 novemberében a dél-afrikai parlament mindkét háza támogatta a csatlakozási okmányt, 2009. november 23-án Dél-Afrika a felülvizsgált AKCS–EK megállapodáshoz való csatlakozásra vonatkozó hivatalos kérelmet nyújtott be.

Ezért helyénvaló kialakítani az e kérelem kapcsán az Európai Unió által elfogadandó kedvező álláspontot, amelynek a közös AKCS–EK Miniszterek Tanácsának e csatlakozást jóváhagyó hivatalos határozatának keretében kell megnyilvánulnia.

Az EUMSz. 218. cikke (10) bekezdésének megfelelően az Európai Parlamentet tájékoztatják az AKCS–EK tanács e határozattervezetéről.

A Bizottság ezért javasolja, hogy a Tanács fogadja el a mellékelt határozatot.

2010/0053 (NLE)

Javaslat:

A TANÁCS HATÁROZATA

az Európai Uniónak az AKCS–EK Miniszterek Tanácsán belül a Dél-Afrikai Köztársaság AKCS–EK felülvizsgált partnerségi megállapodáshoz való csatlakozására vonatkozóan elfogadandó álláspontjáról

AZ EURÓPAI UNIÓ TANÁCSA,

tekintettel az Európai Unió működéséről szóló szerződésre és különösen annak 217. cikkére, összefüggésben a 218. cikke (9) bekezdésével,

mivel:

1. A felülvizsgált AKCS–EK megállapodás annak 93. cikke (3) bekezdésének megfelelően 2008. július 1-jén hatályba lépett.

2. Dél-Afrika – miután 2005. június 25-én aláírta a felülvizsgált AKCS–EK megállapodást – a 2009. június 30-i határidőig nem helyezte letétbe a 93. cikk (4) bekezdése értelmében vett megerősítési okiratot.

3. A felülvizsgált AKCS–EK megállapodás 94. cikke előírja, hogy egy állam általi csatlakozási kérelmet az AKCS–EK Miniszterek Tanácsa elé kell terjeszteni és a Miniszterek Tanácsának jóvá kell azt hagynia.

4. Dél-Afrika 2009. november 23-án az AKCS–EK megállapodáshoz való csatlakozási kérelmet nyújtott be.

5. E csatlakozási kérelem vonatkozásában helyénvaló kialakítani a közös AKCS–EK Miniszterek Tanácsában az Unió képviseletében elfogadandó álláspontot,

ELFOGADTA EZT A HATÁROZATOT:

Egyetlen cikk

A mellékelt határozattervezet feltételei szerint a Dél-Afrikai Köztársaságnak a felülvizsgált AKCS–EK partnerségi megállapodáshoz való csatlakozása tekintetében az Európai Unió álláspontja az AKCS–EK Miniszterek Tanácsa keretében e csatlakozás jóváhagyása.

Az AKCS–EK Miniszterek Tanácsa határozattervezetének hivatalos módosítását az e határozathoz csatolt melléklet módosítása nélkül el lehet fogadni.

E határozat címzettje az Európai Unió képviselője a közös AKCS–EK Miniszterek Tanácsában.

Kelt Brüsszelben, […]-án/-én.

a Tanács részéről

az elnök

MELLÉKLET

Tervezet:

Az AKCS–EK Miniszterek Tanácsának határozata a Dél-Afrikai Köztársaságnak az AKCS–EK felülvizsgált partnerségi megállapodáshoz való csatlakozásáról

AZ AKCS–EK MINISZTEREK TANÁCSA,

tekintettel a Cotonouban (Benin) 2000. június 23-án, egyrészről az Afrikai, Karibi és Csendes-óceáni Államok Csoportjának tagjai (a továbbiakban: AKCS), másrészről az Európai Közösség és tagállamai között aláírt és Luxembourgban (Luxemburgi Nagyhercegség) 2005. június 25-én felülvizsgált partnerségi megállapodásra[1] (a továbbiakban: AKCS–EK megállapodás) és különösen annak 94. cikkének (1) bekezdésére,

mivel:

6. A felülvizsgált AKCS–EK megállapodás annak 93. cikke (3) bekezdésének megfelelően 2008. július 1-jén hatályba lépett.

7. Dél-Afrika – miután 2005. június 25-én aláírta a felülvizsgált AKCS–EK megállapodást – a 2009. június 30-i határidőig nem helyezte letétbe a 93. cikk (4) bekezdése értelmében vett megerősítési okiratot.

8. A felülvizsgált AKCS–EK megállapodás 94. cikke előírja, hogy egy állam általi csatlakozási kérelmet az AKCS–EK Miniszterek Tanácsa elé kell terjeszteni és a Miniszterek Tanácsának kell azt jóváhagynia.

9. Dél-Afrika 2009. november 23-án az AKCS–EK megállapodáshoz való csatlakozási kérelmet nyújtott be.

10. Eljárási szabályzatának megfelelően a megállapodás értelmében létrehozott AKCS–EK Miniszterek Tanácsa írásbeli eljárással jóváhagyhatja a csatlakozási kérelmet,

A KÖVETKEZŐKÉPPEN HATÁROZOTT:

1. cikk Csatlakozási kérelem jóváhagyása

A Dél-Afrikai Köztársaságnak az egyrészről az Afrikai, Karibi és Csendes-óceáni Államok Csoportjának tagjai, másrészről az Európai Közösség és tagállamai között létrejött, 2000. június 23-án Cotonouban (Benin) aláírt, és 2005. június 25-én Luxembourgban (Luxemburgi Nagyhercegség) felülvizsgált partnerségi megállapodáshoz való csatlakozásra irányuló kérelme jóváhagyásra kerül.

2. cikk Hatálybalépés

Ez a határozat az elfogadását követő napon lép hatályba.

Kelt Brüsszelben, […]-án/-én.

Az AKCS–EK Miniszterek Tanácsa részéről

az elnök

[1] HL L 209., 2005.8.11.; HL L 287., 2005.10.28.